En ringerunde NRK har gjort til eiendomsmeglere i de fem største norske byene forteller det samme:

Firmaer som tidligere kun drev i Oslo, kjøper nå leiligheter over hele Norge.

I 2014 var det nesten ingen nasjonale eiendomsinvestorer som kjøpte boliger i Bergen. Nå er det nettopp disse som dominerer markedet.

I år er det for første gang slik at de profesjonelle kjøper flere boliger enn næringseiendommer.

KRAFTIG ØKNING I LØPET AV TRE ÅR: Bergen er en av byene eiendomsinvestorene nå satser sterkt i. Foto: Grafikk / NRK

Les også: Vil stoppe leiespekulanter i norske boligstrøk

Hardere konkurranse

Det som nå skjer blir lagt merke til. Særkrav i Oslo gjør at profesjonelle investorer leter andre steder.

– Vi ser pågang fra investorer som har nådd toppen og ikke lenger finner boligmarkedet i Oslo interessant. Nå ser de i stedet på mulighetene i Bergen, Stavanger og Trondheim, sier journalist i næringseiendomsmagasinet Estate, Torgeir Hågøy.

Vanlige boligkjøpere i de store byene merker den endrede konkurransen.

– Det blir jo økt konkurranse om boligene. De profesjonelle aktørene kommer ofte inn på et tidligere tidspunkt i prosessen og sikrer seg slik de gode prosjektene på et tidlig tidspunkt, sier Hågøy.

BEKREFTER TENDENSEN: Torgeir Hågøy er journalist i næringslivsmagasinet Estate. Foto: Arne Frank Solheim / NRK

Les også: Ellen fikk plutselig 40 nye hotellnaboer

En klar tendens

Selskapet Krogsveen har til sammen 51 kontorer i Norge. Megler og regionleder Fredrik Søreide bekrefter at situasjonen på boligmarkedet har endret seg både i Bergen, Ålesund og andre byer:

– De private aktørene forsvinner mer og mer. Det er stor grad de profesjonelle som kjøper opp leilighetene.

Jon Rye-Holmboe i Hjem eiendomsmegling i Tromsø har på sin side begynt å få henvendelser fra folk som ønsker å kjøpe for korttidsutleie.

Etterlyser strengere regelverk

Politikerne i de store norske byene etterlyser nå et sterkere regelverk fra kommunaldepartementet. Slik vil de beskytte vanlige boligkjøpere i budkrigen.

– Vi er i dialog med statsråd Jan Tore Sanner. De store byene ønsker seg virkemidler som sikrer levende bomiljøer med barnefamilier i sentrum, sier byråd for byutvikling i Bergen, Anna Elisa Tryti (Ap).

– Det er dette som skaper byliv. Det er det vi vil ha.

Men først til neste år får bypolitikerne mulighet til å møte kommunal- og moderniseringsministeren for å diskutere lovverk og nye virkemidler.